המכון לרפואה גרעינית במרכז הרפואי שמיר-אסף הרופא הצטייד במכשיר PET CT דיגיטלי חדשני. הטכנולוגיה משדרגת את רמת רגישות הבדיקה ובכך מעלה את יכולת האבחנה כשמדובר בחולים אונקולוגים. המכשיר מאפשר להפחית ברמת החשיפה לקרינה רדיואקטיבית מהמכשיר.
מערכת ה-PET CT מיועדת לדימות רפואי. היא משלבת במכשיר אחד והיברידי שתי טכנולוגיות הדמיה - הטומוגרפיה הממוחשבת (CT -יComputed Tomography) והטכנולוגיה מהרפואה הגרעינית - טומוגרפיה של חומרים רדיואקטיביים פולטי פוזיטרונים (PET -יPositron Emission Tomography). הבדיקה נמצאת בסל הבריאות ונועדה בעיקר לגילוי גידולים ממאירים ולמעקב אחרי תוצאות הטיפול בחולים.
מנהל המכון לרפואה גרעינית בבית החולים, פרופ' מוטי לורברבוים, מסר: "הודות להכנסת המערכת החדישה לשימוש במכון, ניתן עתה להציע זמינות תורים גבוהה יותר למטופלים והתחייבות לפיענוח מהיר של תוצאות הבדיקה. המכשיר החדש גם מותאם יותר לחולים הסובלים מקלסטרופוביה".
את יחידת ה-PET CT מנהל ד"ר כהן פור-מהרזד, שמסר כי ביחידה גם ניתן לבצע בדיקה להערכת חיות שריר הלב באמצעות סוכר מסומן.